1. Pyi Htawng Tsu Mapyu Koi Ye,
2. Daing Yin Ta Tsi Lung Nyi Nyut Ye,
3. Achuk Acha Ana Ti Tan Hkaing Mye Ye, ngu ai lam htai lai hkat ma ai.
LAGANG:- Shawng de Mali hka hku dingyang hkan e simsa ai hte nga ngwi nga pyaw wa sai rai yang, lahta de na ga shaka masum ndau shabra dat ai hpang kaw nna gaw hka nu hka shi shagu hkan jak ni ngoi garu wa ai hta n-ga, hka kaw chemical amyu myu ru bang nhtawm shinggyim masha ni a akyu ara chyu tam wa ma ai majaw hka na dusat dumyeng ni gaw simsa ai lam n lu, gung lu hkrup sha hkrup nna asak si htum ma wa magang sai.
Kaja sha nga yang asuya kaw nna ndau shabra dat ai ga yan masum a lachyum gaw myusha yawng a matu hte mungdan ting nga ngwi nga pyaw na matu hkam dahka lam nga ai ga sadi rai sai, ngu nna kabu gara hkam la ai re. Pru wa ai mahtai gaw hka nu hka shi hkan e asak hkrung sa wa ai dusat ni si hkrung si htan nga yak wa sai. Grai kaja sai ngu hkam la ai ndau shabra a mahtai gaw hka kaw nga ai dusat dumyeng ni sha n rai, hkarang kaw nga ai dusat dumyeng ni hte shinggyim masha ni mung shanhte a asak lawt lu hkra shim ai shara de hprawng yen hkawm nga masai. Dai ndau shabra laika yan masum a lachyum hpe salang Prangtai gara hku chye na ai law?
PRANGTAI:- Satan tsun ai lachyum hpe nhti nhtang rai nna htai la ra na re. Myit yu ga le. Satan gaw Ewa hpe grai si mani ai ga ngwi ga pyaw hte hkalem dat ai shaloi Ewa gaw kalang ta myit shangsha ya nna satan a man kaw kataw kau nu ai. Dai hte maren lahta na satan a ndau ga yan 3 a lachyum hpe ngai chye na ai gaw:-
1. Anorahta prat, Bayinnong prat zawn mungdan kaw bum nga masha ni lawm tim shanhte a amyu mying n lawm hkra lajang na matu,
2. Bum nga masha ni yawng Myen amyu tai mat na matu,
3. Bum nga masha ni yawng hpe Myen amyu de gale kau lu ai hpang mungdan hpe ginjaw kaw nna tek jum ai lam ngang kang lu na matu, ngu ai re.
Satan tsun ai ga ni yawng gaw, agung alau re ai ga si ga ngau hkrai rai nga ai. Shing rai n htang hku ram ai ni hpe satan wa a lagaw lata shatai nna kayin gaye rai jahtuk lang dat ai marang e, satan wa dingtawk n lu jahten sharun ai rawt malan hpung ningbaw ningla ni hpe amyu shada sat hkat shangun wa masai. Lani mi hta satan wa a lagaw lata shatai tawn ai salang langai rawt malan Ginjaw de du wa ai shaloi, salang nkau gaw shi hpe ntsen ma ai raitim, salang langai tsun ai hta:- "Ngai gaw zen ai wa re majaw nye a makau kaw zen ai masha tawn ra ai", nga tsun nna dai satan a lagaw lata hpe shi a Personal Assistant shatai tawn wu ai. Shing re ai daw dan lam gaw Ningbaw Ningla hpung ting hpe shamyit kau na matu ahkaw ahkang shalat ya ai mahkrun rai wa sai.
Mungkan ga hpe hpan shalat dat ai shani kaw nna satan gaw hkan zauzang shalau hkawm nga sai. Dai majaw "Myanmar Atsa, Dagong Ka" ngu ai maumwi mausa majing hpe n hkap la ai, Myanmar Atsa Kaba U Ka" nga nna hkam la nga ma ai. Shing rai satan gaw Myen amyu ni hta sha sa shang nga ai n re. Mungkan ting na masha ni hta hkan shang shalau wa sai. Ja chyum mungga hpe azin ayang hkaja nna hpaji rawng ai masha ni hpe satan wa nlu gunglau nga ai. Satan wa hpe ninghkap lu ai ladat grai dam lada ai kaw na lakying langai a lam hkaja yu ga.
HKAJA LA GING AI KASI
Myit hpaji hta grai kung kyang ai hpaji ninghkring Dr. Ralph C. Smedley gaw shinggyim masha ni a hkam la ai hta gawngkya nga ai majaw satan wa gaw masha a kraw kaw aloi sha shang shalau lu ai lam asan sha mu wa sai. Masha law malawng hta hkam la ai lam gaw:- Tinang kamhpa ai wa tsun ai hpe aloi sha kam kau ya nna, tinang n ju n dawng ai wa tsun ai hpe n kam madat ya nga ma ai. Dai majaw satan gaw, masha ni hpe shi a atsam hte dingtawk n lu jahten sharun ai rai yang, shi jahten sharun mayu ai wa kam sham ai mahkrun hku sa wa ai hte awngdang lam lu wa ai hpe asan sha mu wa sai. Dai majaw Dr. Ralph C. Smedley gaw 1924 ning kaw nna California, Sata Anna mare kaw na ramma ni hpe:-
1. Grau kaja hkra madat u.
2. Grau kaja hkra myit u.
3. Grau kaja hkra tsun shaga u, nga nna sharin ya wa ai rai yang dai ni na ten hta mungdan 106 kaw Toastmasters International ngu ai uhpung hku nna manu jawm tawn let hkaja shaman nga masai.
Ga shadawn (1):- Masha langai shaga ai kaw, marai 3 jawm madat yang lachyum myu 3 lu wa chye ai. Hpa majaw nga yang, hkungga kamhpa ai jut hku madat ai, n ju n dawng ai jut hku madat ai, rap ra ai hku madat ai, ngu ai hta shai mat ai re. Dai majaw madat shaman ai hta gara de mung n shanang ai, tsun shaga ai wa a yaw shada ai lachyum hpe hkrak sha madat la nna, n shut n shai hkra myit sumru la ai hpang seng ang ai ni hpe grau kaja hkra tsun hparan dan ai marang e, mungmasha ni hta chye na ai lam hte hkam la ai lam bung wa nna kahkyin gumdin lam hta ngang kang wa ai rai nna, mungdan hta rawt jat wa ai lam lu wa ma ai.
Ga shadawn (2):- Thai mungdan kaw masha wan 65 daram nga ai raitimung, Toastmasters International club gaw dai ni na ten hta 32 sha naw nga ai. Asuya masha kaba ni hta na, Prime Minister Thaninkrai Vichian, Foreign Minister Thanat Khoman marai 2 sha naw nga yu ai majaw asuya shangwang kata kaw grau kaja hkra madat hkat na matu rai nbyin mai ai. Raitimung, mungmasha wan 5 grup yin sha nga ai Singapore mungdan kaw Toastmasters International club 170 daram nga ai majaw uphkang ai asuya masha kaba ni hte mungmasha hpan shagu ni hta, "Grau kaja hkra madat, Grau kaja hkra myit nna Grau kaja hkra tsun shaga ai masha law ai majaw Singapore masha ni gaw kahkyin gumdin ai hta ngangkang nna mungdan hpe gaw-gap ai hta rawt jat lawan ai hpe jawm mu nga ga ai.
Myenmung kaw mungmasha wan 55 grup yin rai ga ai raitim grau kaja hkra madat chye na matu kadai mung rai ntsun shapraw yu ga ai. Raitimung, anhte Wunpawng Myusha ni hta:-
1. Grau kaja hkra chye madat na matu,
2. Grau kaja hkra chye myit sumru na matu,
3. Grau kaja hkra chye tsun shaga na matu Ja Chyum Mungga gaw anhte hpe sharin ya nga sai.
Satan gaw KIO/KIA u hpung hpe shamyit na matu sha rai yang, chemical n lawm ai laknak hte sha gasat mai ai zawn, mungmasha ni hpe mung atsai awai sat nat na nre. Ya gaw KIA hpe chemical laknak hte gasat nga ai zawn, mungmasha ni hpe mung atsai awai shamyit nga ai hta n-ga, yellow rain laknak lang nna gasat nga sai. Madung gaw Wunpawng Myusha yawng hpe shamyit kau lu hkra shakut nga sai. Ndai zawn re ai ten hta, satan ra sharawng ai maga de tsap lawm nna hkan marawn nang ai lam n byin hkra sadi ra ga ai.
Mungmasa ngu ai gaw mungkan kaw dam lada htum ai baw re hpe jawm chye nga saga ai. Dai majaw dam lada ai ladat lang nhtawm tsun shaga woi awn sa wa nga ai Wunpawng Mungdan Shanglawt Hpung a Ningbaw Ningla ni tsun shaga sa wa nga ai hpe jawm chye na ya na matu ahkyak htum rai nga ai. Shing rai Yehowa jaw da ya ai machye machyang rai nga ai, Grau kaja hkra madat, Grau kaja hkra myit sumru yu ai marang e, shada a lapran kaw grau kaja hkra tsun shaga hkat ai hte satan wa a hkalem gunglau ai hpe dang kau lu nna, ngwi pyaw simsa ai Wunpawng Mungdan hpe teng teng gaw-gap la lu na ga ai law.
Puk Dun
22 March 2012
kac_Latn knc_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn dik_Latn eng_Latn